አቶ ኢሳይያስ ጂራ የትግራይ እና አማራ ክለቦች የእርስ በእርስ ጨዋታዎቻቸውን በየሜዳቸው እንደሚያደርጉ ተማምነዋል
በኢትዮጵያ የውስጥ ውድድሮች ባለፉት ሁለት ዓመታት የታየውን ያህል ፈታኝ ጊዜያት አሳልፎ አያውቅም። ለዓመታት ተንሰራፍቶ የቆየው የስታድየም ስርዓት አልበኝነት ከሀገሪቱ ተከስቶ ከነበረው አለመረጋጋት ጋር ተደምሮ ወደ ፖለቲካዊ የብሔር ቅራኔ መልኩን በመቀየር ክስተቶችን በእግርኳሳዊ ህግጋት ለመዳኘት አስቸጋሪ ሲሆን ተስተውሏል።በእነዚህ ጊዜያት ከታዩና መስመር ለማስያዝ ፈታኝ ከነበሩ ጉዳዮች ዋንኛው በትግራይ እና አማራ ክልል የሚገኙ ክለቦች መካከል የሰፈነው ውጥረት ነው። ኅዳር 23 ቀን 2010 ወልዲያ ላይ በወልዲያ እና መቐለ ከተማ መካከል ሊደረግ ከነበረው ጨዋታ ጥቂት ሰዓታት ቀደም ብሎ ከስታድየም ውጪ በተከሰተ ግጭት ጉዳት ከደረሰ በኋላ ጨዋታው ጥር 9 አዲስ አበባ ስታድየም ላይ ተከናውኗል። ከዛ ክስተት ወዲህ በሁለቱ ክልል ክለቦች መካከል የተደረጉ 7 ጨዋታዎችም የተከናወኑት በአዲስ አበባ ስታድየም ነበር። በከፍተኛ ሊጉ 17 ጨዋታዎች መካሄድ ከነበረባቸው በተቃራኒው በአዲስ አበባ የተለያዩ ሜዳዎች እና አዳማ ላይ ሲከናወን በአንደኛ ሊጉ ምድብ ሐ ላይ በጋራ ተደልድለው የነበሩት የሁለቱ ክልል ክለቦች ጨዋታውን ለማድረግ ፍቃደኛ ባለመሆናቸው ምድብ በሦስት የተለያዩ ንዑስ ምድቦች ተከፍሎ ለየብቻ ጨዋታቸውን አድርገዋል። በዚህም ኅዳር 9 ቀን 2010 ለመጨረሻ ጊዜ በከፍተኛ ሊጉ ባህር ዳር ከተማ ከ አክሱም ከተማ ካደረጉት ጨዋታ በኋላም የሁለቱ ክልል ክለቦች የእርስ በዕርስ ጨዋታቸውን በየሜዳቸው ካደረጉ 375 ቀናት ተቆጥረዋል፡፡በዚህ ሁኔታ ውስጥ ሆኖ አዲሱ የ2011 የውድድር ዘመን ሲጀመር ምላሽ ከሚያሻቸው ጥያቄዎች መካከል ዋንኛው አምና በገለልተኛ ሜዳ እንዲደረጉ የተወሰኑ ጨዋታዎች ዘንድሮስ እጣ ፈንታቸው ምን ይሆናል የሚለው ነበር። በፕሪምየር ሊጉ አራት የትግራይ እና ሁለት የአማራ ክልል ክለቦች የሚገኙ እንደመሆኑ የጨዋታዎች ቁጥር ከፍ የሚል በመሆኑ መርሐ ግብሮቹን በየሜዳቸው የማድረግ ፈተናን ለመወጣት የኢትዮጵያ እግርኳስ ፌዴሬሽን ለወራት የዘለቀ ጥረት ሲያደርግ ቆይቷል። በቀጣይ ችግሮች እንዳይከሰቱ…የባለሜዳ ቡድን ኃላፊነት…በስተመጨረሻ…የኢትዮጵያ ፕሪምየር ሊግ በቀጣይ ሳምንት በሚደረጉ የአራተኛ ሳምንት ጨዋታዎች ሲቀጥሉ ኅዳር 30 ቀን 2011 መቐለ ላይ መቐለ ሰባ እንደርታ ከባህር ዳር ከተማ እንዲጫወቱ መርሐ ግብር ተይዞለታል። በታቀደለት ጊዜ እና ቦታ የሚከናወን ከሆነም በጨዋታው የሚከሰተው ክስተት በቀጣይ የእርስ በእርስ ግንኙነቶች ላይ ከሚያሳርፈው ተጽዕኖ አንጻር እጅግ ተጠባቂ መርሐ ግብር ነው።